b'\n_START_ARTICLE_\nOvambai\n_START_SECTION_\nGyvenamoji vieta ir gentys\n_START_PARAGRAPH_\nOvambai gyvena palyginti nedidel\xc4\x97je, bet derlingoje teritorijoje, kuri\xc4\x85 i\xc5\xa1 piet\xc5\xb3 supa dykumingos sritys. Regionas maitinamas daugyb\xc4\x97s o\xc5\xa1an\xc5\xb3 - sekli\xc5\xb3 upeli\xc5\xb3, kurios lietingojo sezono metu prisipildo vandens ir sukelia potvynius. O\xc5\xa1anos yra vietos ovamb\xc5\xb3 \xc5\xabkio pagrindas, teikian\xc4\x8dios \xc5\xbeuv\xc4\xaf, dr\xc4\x97kinan\xc4\x8dios \xc5\xbeem\xc4\x99 ir \xc4\xafgalinan\xc4\x8dios \xc5\xbeemdirbyst\xc4\x99. Per lietus jos patvinsta ir gali u\xc5\xbetvindyti net tris penktadalius visos ovamb\xc5\xb3 teritorijos. Skirtingai nei j\xc5\xb3 pietiniai ir vakariniai kaimynai (hererai, koikojai), ovambai yra s\xc4\x97sl\xc5\xabs \xc5\xbeemdirbiai. Jie augina vietin\xc4\x99 soros r\xc5\xab\xc5\xa1\xc4\xaf - mahangu, kuri\xc4\x85 papildo kukur\xc5\xabzas, sorgas, pupel\xc4\x97. Ovambai taip pat augina vietin\xc4\x99 raguo\xc4\x8di\xc5\xb3 veisl\xc4\x99, ta\xc4\x8diau galvijus m\xc4\x97sai naudoja tik i\xc5\xa1skirtin\xc4\x97mis progomis. _NEWLINE_Visi ovambai skirstomi \xc4\xaf 13 gen\xc4\x8di\xc5\xb3, kuri\xc5\xb3 keturios gyvena Angolos teritorijoje, o 9 - Namibijos. Namibijos gentys yra \xc5\xa1ios (prie\xc5\xa1d\xc4\x97lis o- ir uu- rei\xc5\xa1kia daugiskait\xc4\x85): (o)ndongai, (o)ngand\xc5\xbeerai, (uu)kolonkadhi, (uu)kwaluudhi, (uu)kwambi, (uu)kwanyama, (uu)mbalantu, (uu)mbad\xc5\xbeai, eunda. Pati did\xc5\xbeiausia yra kvanjama gentis. Jau nuo XVII a. \xc5\xa1i\xc5\xb3 gen\xc4\x8di\xc5\xb3 pagrindu ovambai suformavo primityvias valstyb\xc4\x97les, valdomas gen\xc4\x8di\xc5\xb3 vad\xc5\xb3.\n_START_SECTION_\nIstorija\n_START_PARAGRAPH_\nOvambai migravo i\xc5\xa1 auk\xc5\xa1tutin\xc4\x97s Zambez\xc4\x97s ir \xc4\xafsitvirtino \xc5\xa1iose derlingose \xc5\xbeem\xc4\x97se dykumos \xc5\xa1iauriniame pakra\xc5\xa1tyje. Nuo XVII a. prasid\xc4\x97jo ovamb\xc5\xb3 konsolidacija, formavosi primityvios valstyb\xc4\x97l\xc4\x97s, vad\xc5\xb3 dinastijos, vadinamos aakwanekamba. Paveld\xc4\x97jimas jose egzistavo pagal moteri\xc5\xa1k\xc4\x85 linij\xc4\x85. _NEWLINE_XIX a. pabaigoje ovamb\xc5\xb3 tarpe veik\xc4\x97 suomi\xc5\xb3 misionieriai, kurie \xc4\x8dia platino krik\xc5\xa1\xc4\x8dionyb\xc4\x99. XIX-XX a. sand\xc5\xabroje j\xc5\xb3 etnin\xc4\x97s \xc5\xbeem\xc4\x97s buvo padalintos tarp Portugalijos Vakar\xc5\xb3 Afrikos ir Vokietijos Pietvakari\xc5\xb3 Afrikos, ta\xc4\x8diau Vokietijoje vadai i\xc5\xa1laik\xc4\x97 tradicin\xc4\x99 vald\xc5\xbei\xc4\x85, kadangi kolonistai nesiki\xc5\xa1o \xc4\xaf vidaus reikalus. Nestipriai kontroliuojamos sienos ir dabar leid\xc5\xbeia nuolatin\xc4\x99 ovamb\xc5\xb3 migracij\xc4\x85 tarp Angolos ir Namibijos._NEWLINE_I pasaulinio karo metais PAR u\xc5\xbe\xc4\x97mus vokie\xc4\x8di\xc5\xb3 kolonij\xc4\x85, ovambai kovojo su naujais kolonizatoriais, ta\xc4\x8diau pralaim\xc4\x97jo, ir j\xc5\xb3 karali\xc5\xa1kosios dinastijos buvo panaikintos. Administruojant PAR, ovamb\xc5\xb3 teritorijoje \xc4\xafkurtas bantustanas Ovambolendas. B\xc5\xabtent ovamb\xc5\xb3 tarpe formavosi nepriklausomyb\xc4\x97s jud\xc4\x97jimas, jie suk\xc5\xabr\xc4\x97 vie\xc5\xa1pataujan\xc4\x8di\xc4\x85 \xc5\xa1alyje partij\xc4\x85 SWAPO, i\xc5\xa1 j\xc5\xb3 kilo svarbiausi \xc5\xa1alies politikai, prezidentai. Tuo metu ir po nepriklausomyb\xc4\x97s ovambai paplito visoje Namibijoje, ypa\xc4\x8d did\xc5\xbeiuosiuose miestuose. Pvz., Liuderice jie sudaro 50 proc. gyventoj\xc5\xb3._NEWLINE_Po Namibijos nepriklausomyb\xc4\x97s, ovambai v\xc4\x97l atk\xc5\xabr\xc4\x97 savo tradicines valstyb\xc4\x97les ir sugr\xc4\x85\xc5\xbeino karali\xc5\xa1kas dinastijas.'